ประเทศเวียดนาม

16°N 108°E﻿ / ﻿16°N 108°E﻿ / 16; 108
| สาธารณรัฐสังคมนิยมเวียดนาม Cộng hòa Xã hội chủ nghĩa Việt Nam (เวียดนาม) |
| --- | --- |
   ธงชาติ    ตรา  
คำขวัญ: Độc lập – Tự do – Hạnh phúc "เอกราช อิสรภาพ ความสุข"
เพลงชาติ: Tiến Quân Ca มาร์ชทหารเวียดนาม
แสดงลูกโลกแสดงแผนที่อาเซียนที่ตั้งของ ประเทศเวียดนาม  (เขียว)ในอาเซียน  (เทาเข้ม)  —  [คำอธิบายสัญลักษณ์]
เมืองหลวง: ฮานอย 21°2′N 105°51′E﻿ / ﻿21.033°N 105.850°E﻿ / 21.033; 105.850
เมืองใหญ่สุด: นครโฮจิมินห์ 10°48′N 106°39′E﻿ / ﻿10.800°N 106.650°E﻿ / 10.800; 106.650
ภาษาประจำชาติ: เวียดนาม
กลุ่มชาติพันธุ์ : 85.32% เวียดนาม  ชนกลุ่มน้อย 53 กลุ่ม  1.92% Tày   1.89% ไทย   1.51% Mường   1.45% ม้ง   1.37% เขมร   1.13% นุง   0.93% เหยา  4.48% อื่น ๆ 
ศาสนา : 73.7% ไม่มีศาสนา / ศาสนาพื้นเมือง 14.9% พุทธ 8.5% คริสต์ 1.5% ลัทธิฮหว่าหาว 1.2% ลัทธิกาวด่าย 0.2% อื่น ๆ
เดมะนิม: ชาวเวียดนาม
การปกครอง: รัฐเดี่ยว มากซ์-เลนิน พรรคเดียว สาธารณรัฐสังคมนิยม

• เลขาธิการ : โต เลิม
• ประธานาธิบดี : เลือง เกื่อง
• นายกรัฐมนตรี : ฝั่ม มิญ จิ๊ญ
• รองประธานาธิบดี : หวอถิอั๊ญซวน
• ประธานสมัชชาแห่งชาติ : เจิ่น ทันห์ มาน
 
สภานิติบัญญัติ: สมัชชาแห่งชาติ
ก่อตั้ง

• ราชวงศ์ห่งบ่าง (ราชวงศ์แรก) : ป. ศตวรรษที่ 7 ก่อนคริสตกาล
• จีนครอบครองเวียดนาม : พ.ศ. 432
• เป็นเอกราชจากจีน : พ.ศ. 1481
• ราชวงศ์เหงียน (ราชวงศ์สุดท้าย) : 1 มิถุนายน พ.ศ. 2345
• กลายเป็นอาณัติฝรั่งเศส : 6 มิถุนายน พ.ศ. 2427
• เป็นเอกราชจากฝรั่งเศส : 2 กันยายน พ.ศ. 2488
• การประชุมเจนีวา (แบ่งเหนือ-ใต้) : 21 กรกฎาคม พ.ศ. 2497
• ไซ่ง่อนล่มสลาย : 30 เมษายน พ.ศ. 2518
• รวมประเทศ : 2 กรกฎาคม พ.ศ. 2519
• รัฐธรรมนูญปัจจุบัน : 28 พฤศจิกายน พ.ศ. 2556
 
พื้นที่
• รวม: 331,699 ตารางกิโลเมตร (128,070 ตารางไมล์) (อันดับที่ 66)
• แหล่งน้ำ (%): 6.38
ประชากร
• พ.ศ. 2566 ประมาณ: 100,300,000 (อันดับที่ 16)
• สำมะโนประชากร พ.ศ. 2562: 96,208,984
• ความหนาแน่น: 303.0 ต่อตารางกิโลเมตร (784.8 ต่อตารางไมล์) (อันดับที่ 29)
จีดีพี (อำนาจซื้อ) : พ.ศ. 2567 (ประมาณ)
• รวม:  1.559 ล้านล้านดอลลาร์สหรัฐ (อันดับที่ 26)
• ต่อหัว:  15,470 ดอลลาร์สหรัฐ (อันดับที่ 106)
จีดีพี (ราคาตลาด) : พ.ศ. 2567 (ประมาณ)
• รวม:  465.814 พันล้านดอลลาร์สหรัฐ (อันดับที่ 33)
• ต่อหัว:  4,623 ดอลลาร์สหรัฐ (อันดับที่ 119)
จีนี (พ.ศ. 2561):  36.8 ปานกลาง · 89
เอชดีไอ (พ.ศ. 2565):  0.726 สูง · อันดับที่ 107
สกุลเงิน: ด่อง (₫) (VND)
เขตเวลา: UTC+07:00 (เวลามาตรฐานเวียดนาม)
รูปแบบวันที่: วว/ดด/ปปปป
ไฟบ้าน: 220 โวลต์ – 50 เฮิร์ซ
ขับรถด้าน: ขวา
รหัสโทรศัพท์: +84
รหัส ISO 3166: VN
โดเมนบนสุด: .vn
เวียดนาม (เวียดนาม: Việt Nam [viət˨ nam˧] เหฺวียดนาม) มีชื่ออย่างเป็นทางการคือ สาธารณรัฐสังคมนิยมเวียดนาม (เวียดนาม: Cộng hòa xã hội chủ nghĩa Việt Nam, ก่ง ฮหว่า สา โห่ย จู๋ เหงีย เหวียต นาม) เป็นประเทศในเอเชียตะวันออกเฉียงใต้ ตั้งอยู่ทางด้านตะวันออกสุดของคาบสมุทรอินโดจีน มีพื้นที่รวม 331,000 ตารางกิโลเมตร และมีประชากรประมาณ 100 ล้านคน จึงถือเป็นประเทศที่มีประชากรมากที่สุดเป็นอันดับ 15 ของโลก มีพรมแดนติดกับประเทศจีนทางทิศเหนือ, ประเทศลาว และประเทศกัมพูชาทางทิศตะวันตก และอ่าวตังเกี๋ย ทะเลจีนใต้ อ่าวไทย ทางทิศตะวันออกและใต้ มีเมืองหลวงคือฮานอย และเมืองที่ใหญ่ที่สุดคือนครโฮจิมินห์ (เดิมชื่อว่า ไซ่ง่อน) เวียดนามยังเป็นหนึ่งในสองรัฐคอมมิวนิสต์ในเอเชียตะวันออกเฉียงใต้
ดินแดนของเวียดนามเป็นที่อยู่อาศัยของมนุษย์ตั้งแต่ยุคหินเก่า ผู้คนเข้ามาตั้งรกรากและรวมตัวกันเป็นรัฐต่าง ๆ บริเวณดินดอนสามเหลี่ยมปากแม่น้ำแดงซึ่งเป็นที่ตั้งของภูมิภาคทางเหนือของเวียดนามในปัจจุบัน ดินแดนส่วนใหญ่เคยเป็นส่วนหนึ่งของจักรวรรดิจีนกว่าพันปี ตั้งแต่ 111 ปีก่อนคริสต์ศักราชถึง ค.ศ. 939 ราชวงศ์ฮั่นผนวกดินแดนตอนเหนือและตอนกลางเข้าด้วยกัน ในช่วงเวลาดังกล่าว อิทธิพลของลัทธิขงจื๊อและศาสนาพุทธได้แผ่ขยายไปทั่วดินแดนทางใต้รวมถึงดินดอนสามเหลี่ยมปากแม่น้ำโขง รัฐแรกเริ่มของเวียดนามก่อตั้งขึ้นเมื่อประมาณปี 939 ภายหลังเวียดนามชนะจีน (มองโกล) ในยุทธนาวีแม่น้ำบักดั่ง เวียดนามและจักรพรรดิเวียดนามก็เจริญรุ่งเรืองและเริ่มแผ่ขยายอิทธิพลเข้าไปในเอเชียตะวันออกเฉียงใต้ ราชวงศ์เหงียนถือเป็นราชวงศ์สุดท้ายที่ปกครองดินแดนนี้ จนกระทั่งตกเป็นอินโดจีนของฝรั่งเศสในช่วงกลางศตวรรษที่ 19 และภายหลังการปฏิวัติเดือนสิงหาคม พ.ศ. 2488 กองทัพประชาชนในนามเหวียตมิญนำโดยโฮจิมินห์มีบทบาทในการนำเวียดนามปลดแอกจากฝรั่งเศส รวมถึงการประกาศเอกราชจากจักรวรรดิญี่ปุ่นใน พ.ศ. 2488
เวียดนามต้องเผชิญกับสงครามที่ยืดเยื้อในช่วงคริสต์ศตวรรษที่ 20 ภายหลังสงครามโลกครั้งที่สอง ฝรั่งเศสกลับมาเถลิงอำนาจอีกครั้งในสงครามอินโดจีนครั้งที่หนึ่ง ซึ่งจบลงด้วยชัยของเวียดนามในปี 2497 กระนั้น สงครามเวียดนามได้ปะทุขึ้นไม่นานหลังจากนั้น โดยประเทศเวียดนามถูกแยกเป็นสองส่วนคือ เวียดนามเหนือ (สาธารณรัฐประชาธิปไตยเวียดนาม) ซึ่งได้รับการสนับสนุนจากสหภาพโซเวียตและจีน และ เวียดนามใต้ (สาธารณรัฐเวียดนาม) ซึ่งได้รับการสนับสนุนจากสหรัฐ การยึดกรุงไซ่ง่อนโดยเวียดนามเหนือนำไปสู่การสิ้นสุดของสงคราม กรุงไซ่ง่อนได้รับการเปลี่ยนชื่อใหม่เป็นโฮจิมินห์ ในขณะที่ฮานอยซึ่งเป็นเมืองหลวงของเวียดนามเหนือ ได้กลายเป็นเมืองหลวงของเวียดนามหลังจากการรวมประเทศในปี 2519 ซึ่งดินแดนทั้งหมดได้รวมกันกลายเป็นรัฐสังคมนิยมในชื่อ "สาธารณรัฐสังคมนิยมเวียดนาม" พรรคคอมมิวนิสต์มีบทบาทนำทางการเมือง สิ่งนี้นำไปสู่การวิจารณ์จากนานาชาติรวมถึงการคว่ำบาตรจากโลกตะวันตก สงครามกัมพูชา–เวียดนาม และ สงครามจีน–เวียดนาม ทำให้ประเทศเสื่อมโทรมมากขึ้น ก่อนที่นโยบายโด๋ยเม้ยในปี 2529 โดยพรรคคอมมิวนิสต์จะช่วยให้เศรษฐกิจประเทศเริ่มฟื้นตัว โดยยึดรูปแบบตามการปฏิรูปเศรษฐกิจจีน ส่งผลให้เวียดนามกลายสภาพเป็นหนึ่งในประเทศเศรษฐกิจที่สำคัญในภูมิภาค และเริ่มเข้าร่วมกิจกรรมทางเศรษฐกิจและการเมืองในเวทีโลกมากขึ้น
เวียดนามเป็นประเทศกำลังพัฒนา ประชากรมีรายได้ปานกลางจนถึงระดับต่ำ ปัญหาสำคัญในปัจจุบันได้แก่ การทุจริตทางการเมือง, การให้เสรีภาพสื่อและสิทธิมนุษยชนต่ำ รวมทั้งเผชิญปัญหาสิ่งแวดล้อม เวียดนามเป็นสมาชิกขององค์การระหว่างประเทศหลายแห่ง ได้แก่ สมาคมประชาชาติแห่งเอเชียตะวันออกเฉียงใต้, ความร่วมมือทางเศรษฐกิจเอเชีย-แปซิฟิก, ข้อตกลงความครอบคลุมและความก้าวหน้าเพื่อหุ้นส่วนทางการค้าภาคพื้นเอเชียแปซิฟิก, ขบวนการไม่ฝักใฝ่ฝ่ายใด, องค์การระหว่างประเทศของกลุ่มประเทศที่ใช้ภาษาฝรั่งเศส และ องค์การการค้าโลก และยังเคยมีบทบาทในคณะมนตรีความมั่นคงแห่งสหประชาชาติ